# Partit Progressista Unificat

El Partit Progressista Unificat (en coreà: 통합진보당; RR:Tonghapjinbodang) va ser un partit d'esquerres sud-coreà. Fundat al 2011 com a fusió de diversos partits minoritaris, només existiria tres anys fins a la seva il·legalització el 2014 sota acusació de simpatitzar amb Corea del Nord. Es considera que el seu successor és el Partit Progressista, fundat al 2017.

## Història

El partit va néixer el 5 de desembre de 2011 a partir de la fusió del Partit Laborista Democràtic, el Partit de la Participació Popular i una facció escindida del Partit Nou Progressista. Inicialment, el PPU es considerava un partit d'arreplega, però aviat la lluita entre faccions provocaria que liberals i socialdemòcrates abandonessin el projecte, guanyant l'hegemonia el sector nacionalista d'esquerres.
Tanmateix, a les eleccions legislatives de 2012 el partit aconseguiria la tercera posició i vuit escons, però un diputat i els quatre co-líders dimitirien poc després fruit de l'escàndol i irregularitats en les eleccions a candidats del partit. La crisi interna aviat donaria pas a un altre terratrèmol, ja que el 5 de setembre de 2013 el Servei Nacional d'Intel·ligència acusaria al diputat Lee Seok-ki de planejar una rebel·lió en benefici de Corea del Nord.
El cas va desencadenar una tempesta política i mediàtica en una nació on fins i tot lloar el Nord es pot considerar un delicte. Posteriorment, els fiscals de Corea del Sud van acusar Lee d'haver complotat una rebel·lió a favor de Corea del Nord per enderrocar el govern, dient que el seu pla representava una "greu" amenaça per a la seguretat nacional. Aprofitant el cas, només dos mesos després de la detenció de Lee, el govern demanaria al Tribunal Constitucional que dissolgués el PPU a causa dels seus suposats vincles amb Corea del Nord.
El 17 de febrer de 2014, Lee va ser condemnat per un tribunal de districte a 12 anys de presó, anticipant el destí del partit. Així, el 19 de desembre de 2014, el Tribunal Constitucional de Corea va dictaminar 8-1 a favor de la dissolució. Els cinc diputats que mantenia el Partit també van ser privats dels seus escons a l'Assemblea Nacional. Segons Amnistia Internacional, la prohibició de l'UPP va plantejar "serioses preguntes pel que fa al compromís de les autoritats amb la llibertat d'expressió i associació".
Després de la dissolució, els antics membres del PPU crearien el Nou Partit Popular i el Partit Popular Unit, que aviat s'unificarien en el Partit Progressista, considerat el successor directe del Partit Progressista Unificat.

## Resultats electorals
### Eleccions Legislatives

| Any | Líder | Ciccum. | Ciccum. | Ciccum. | Llista | Llista | Llista | Escons | Pos. | Govern |
| Any | Líder | Vots | % | Escons | Vots | % | Escons | Escons | Pos. | Govern |
| 2012 | Lee Jung-hee | 1,291,306 | 5.99 | 7 / 246 | 2,198,405 | 10.31 | 6 / 54 | 13 / 300 | 3r | Oposició |

## Referències

* ↑ «Minor parties launch ’Unified Progressive Party’» (en anglès), 05-12-2011. [Consulta: 23 desembre 2024].
* 1 2 «South Korea court orders party with 'pro-North Korea' views be disbanded – DW – 12/19/2014» (en anglès). [Consulta: 23 desembre 2024].
* ↑ «UPP’s biggest faction denies rigging» (en anglès), 07-05-2012. [Consulta: 23 desembre 2024].
* ↑ 이승준. «‘종북논란’ 벗어날 방안 없는 통합진보당» (en coreà), 04-11-2014. [Consulta: 23 desembre 2024].
* ↑ «Leftist party leaders resign over election scandal» (en anglès), 12-05-2012. [Consulta: 23 desembre 2024].
* ↑ «South Korea Lawmaker Arrested in Alleged Rebellion Plot | TIME.com», 07-09-2013. [Consulta: 23 desembre 2024].
* ↑ «진보정당 표방 '새민중정당 대전시당' 창당출범대회 개최» (en coreà), 01-09-2017. [Consulta: 23 desembre 2024].
* ↑ 정찬흥. «민중당 공식 출범 "민중 승리시대 열 것" 포부» (en coreà), 16-10-2017. [Consulta: 23 desembre 2024].